નવ વાગ્યે મને ઑપરેશન થિયેટરમાં લઈ જવામાં આવ્યો. ડૉ. મેથ્યુઝ આવ્યા. પ્રાર્થના કરી અને મને કહે : ‘ડૉ. પંડ્યા, તમે પણ પ્રાર્થના કરો કે કંઈ નીકળે નહીં.’ મેં સ્મિત કર્યું. ડૉ. મેથ્યુઝે નિષ્ણાત અદાથી સેંકડોમાં જ ફિમોરલ રક્તનળીમાં કેથેટર નાખ્યું. નડિયાદ જેવી મુશ્કેલી પડી નહીં અને એ ક્ષણોમાં હ્રદય સુધી કેથેટર પહોંચી ગયું. પછીથી હૃદયની મુખ્ય નળી, ડાબી મુખ્ય નળીમાં દવા નાંખી. એ નૉરમલ હતી. ડાબી નીચે જતી નળી પણ નૉર્મલ હતી. પછીથી જમણી કોરોનરી – રકતનળીમાં દવા નાંખી. એ પણ એના મૂળ આગળ નૉર્મલ હતી. દવા રક્તવાહિનીમાં આગળ વધતી હતી અને એ નળીની, એક શાખા જેને પી.ડી.એ – પોસ્ટીરિઅર ડૉમિનન્ટ આર્ટરી કહે છે, ત્યાં અવરોધ આવ્યો. એ નળી લગભગ 80 ટકા જેટલી બ્લોક હતી. ડૉ. મેથ્યુઝે પૂછ્યું : ‘શું કરવું છે ?’